钦定古今图书集成/明伦汇编/官常典/第636卷 > 薛奎
## 钦定古今图书集成/明伦汇编/官常典/第636卷 > 薛奎

按《宋史》本传：“奎字宿艺，绛州正平人。知永州。州有钱
监，岁调兵三百人采铁，而岁入不偿费，奏听民自采，
而所输辄倍之。擢三司户部副使，与使李士衡争论
事，改直昭文馆，知延州。赵元昊每遣使至京师请奉
予，吏因市禁物，隐关算为奸利，奎廉得状，请留蜀道
缣帛于关中转致给之。改秦州。州宿重兵，经费常不”
足。奎务为俭约，教民水耕，谨商算，岁中积粟三百万，
征算馀三千万，核民隐田数千顷，得刍粟十馀万。加
枢密直学士、知益州。成都民妇讼其子不孝，诘之，乃
曰：“贫无以为养。”奎出俸钱与之，戒曰：“若复失养，吾不
贷汝矣。”其母子遂如初。尝夜燕，有戍卒杀人，人皆奔
走，奎密遣捕杀之，坐客莫有知者。临事持重明决，多
此类也。